**DĖL SAVIVALDYBĖS TURTO PANAUDOS SUTARČIŲ NUTRAUKIMO PRIEŠ TERMINĄ IR ROKIŠKIO RAJONO SAVIVALDYBĖS TURTO PERDAVIMO VALDYTI IR NAUDOTI PANAUDOS PAGRINDAIS**

2017 m. lapkričio 30 d. Nr. TS-

Rokiškis

Vadovaudamasi Vietos savivaldos įstatymo 18 straipsnio 1 dalimi, Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtinto Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo 10.2 punktu, atsižvelgdama į Kazliškio kaimo bendruomenės 2017 m. spalio 9 d. raštą „Dėl panaudos sutarties nutraukimo“, asociacijos „Kazliškio moterų užimtumo centras“ 2017 m. spalio 9 d. raštą „Dėl panaudos sutarties nutraukimo“, asociacijos „Kazliškio kooperacijos užimtumo centras“ 2017 m. spalio 9 d. raštą „Dėl panaudos sutarties nutraukimo, asociacijos „Kazliškio jaunimo užimtumo centras“ 2017 m. spalio 9 d. raštą „Dėl panaudos sutarties nutraukimo“ ir į asociacijos „Kazliškio kooperacijos užimtumo centras“ 2017 m. spalio 23 d. raštą „Dėl patalpų perdavimo panaudos pagrindais laikinai neatlygintinai valdyti ir naudotis“, Rokiškio rajono savivaldybės taryba nusprendžia:

1. Nutraukti prieš terminą:

1.1. 2012-09-05 savivaldybės turto panaudos sutartį Nr. 2-1 su Kazliškio kaimo bendruomene;

1.2. 2012-09-05 savivaldybės turto panaudos sutartį Nr. 3-1 su asociacija „Kazliškio moterų užimtumo centras“;

1.3. 2012-09-05 savivaldybės turto panaudos sutartį Nr. 5-1 su asociacija „Kazliškio kooperacijos užimtumo centras“;

1.4. 2012-09-05 savivaldybės turto panaudos sutartį Nr. 4-1 su asociacija „Kazliškio jaunimo užimtumo centras“.

2. Suteikti panaudos pagrindais laikinai 10 metų neatlygintinai valdyti ir naudotis asociacijai „Kazliškio kooperacijos užimtumo centras“, kodas 302811830, Rokiškio rajono savivaldybės turtą, esantį Šilelio g. 7, Kazliškio k., Rokiškio r. sav.: mokomąjį pastatą, turintį 185,88 kv. m bendro ploto, valgyklą, turinčią 122,10 kv. m bendro ploto, mokyklą, turinčią 427,79 kv. m bendro ploto, ūkinį pastatą, turintį 136 kv. m užstatyto ploto, rūsį, turintį 23 kv. m užstatyto ploto ir kiemo statinius (šulinį, kiemo aikštelę).

3. Įgalioti Kazliškio seniūnijos seniūną pasirašyti susitarimus dėl sprendimo 1 punkte nurodytų panaudos sutarčių nutraukimo prieš terminą su 1 punkte išvardytomis organizacijomis ir turto grąžinimo aktus.

4. Įgalioti Kazliškio seniūnijos seniūną pasirašyti 2 punkte minimo turto panaudos sutartį su asociacija „Kazliškio kooperacijos užimtumo centras“, kodas 302811830.

5. Pripažinti netekusiais galios:

5.1. Rokiškio rajono savivaldybės tarybos 2012 m. rugpjūčio 31 d. sprendimo Nr. TS-8.160 „Dėl nekilnojamojo turto perdavimo pagal panaudos sutartis ir turto subnuomos“ 1 punktą.

5.2. Rokiškio rajono savivaldybės tarybos 2013 m. balandžio 26 d. sprendimą Nr. TS-6.108 „Dėl Rokiškio rajono savivaldybės tarybos 2012 m. rugpjūčio 31 d. sprendimo Nr. TS-8.160 „Dėl nekilnojamojo turto perdavimo pagal panaudos sutartis ir turto subnuomos“ pakeitimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Justina Balaišienė

Rokiškio rajono savivaldybės tarybai

**SPRENDIMO PROJEKTO „DĖL SAVIVALDYBĖS TURTO PANAUDOS SUTARČIŲ NUTRAUKIMO PRIEŠ TERMINĄ IR ROKIŠKIO RAJONO SAVIVALDYBĖS TURTO PERDAVIMO VALDYTI IR NAUDOTI PANAUDOS PAGRINDAIS“**

**AIŠKINAMASIS RAŠTAS**

2017-11-14

**Parengto sprendimo projekto tikslai ir uždaviniai.**

Nutraukti Rokiškio rajono savivaldybės materialiojo turto panaudos 2012 m. rugsėjo 5 sutartis Nr. 2-1 su Kazliškio kaimo bendruomene, Nr. 3-1 su asociacija „Kazliškio moterų užimtumo centras“, Nr. 5-1 su asociacija „Kazliškio kooperacijos užimtumo centras“, Nr. 4-1 su asociacija „Kazliškio jaunimo užimtumo centras“.

Nutraukus aukščiau paminėtas sutartis sudaryti vieną panaudos sutartį su asociacija „Kazliškio kooperacijos užimtumo centras“ dėl pastatų ir kiemo statinių, esančių Šilelio g. 7, Kazliškio k., Rokiškio r. sav.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtintas Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas.

 **Sprendimo projekto esmė.**

 Kazliškio kaimo bendruomenė 2017 m. spalio 9 d. raštu „Dėl panaudos sutarties nutraukimo“ (naudojosi mokomuoju pastatu, turinčiu 185,88 kv. m bendro ploto ir valgykla, turinčia 122,10 kv. m bendro ploto), asociacija „Kazliškio moterų užimtumo centras“ 2017 m. spalio 9 d. raštu „Dėl panaudos sutarties nutraukimo“ (naudojosi 148,58 kv. m patalpomis, esančiomis mokykloje ir rūsiu, turinčiu 23 kv. m užstatyto ploto), asociacija „Kazliškio kooperacijos užimtumo centras“ 2017 m. spalio 9 d. raštu „Dėl panaudos sutarties nutraukimo“ (naudojosi 158,70 kv. m patalpomis, esančiomis mokykloje ir ūkiniu pastatu, turinčiu 136 kv. m užstatyto ploto), asociacija „Kazliškio jaunimo užimtumo centras“ 2017 m. spalio 9 d. raštu „Dėl panaudos sutarties nutraukimo“ (naudojosi 120,51 kv. m patalpomis, esančiomis mokykloje ir kiemo statiniais (šuliniu, kiemo aikštele)) informavo, kad jie nori atsisakyti patalpų, esančių Šilelio g. 7, Kazliškio k., Rokiškio r. sav., kuriomis naudojosi panaudos pagrindais ir neprieštarauja, kad visos patalpos naudotis panaudos pagrindais būtų suteiktos asociacijai „Kazliškio kooperacijos užimtumo centras“.

Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtinto Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo 10.2 punkte nustatyta, kad panaudos gavėjas turi teisę nutraukti panaudos sutartį prieš terminą Lietuvos Respublikos civiliniame kodekse numatytais pagrindais. Lietuvos Respublikos civilinio kodekso 6.642 straipsnio 2 dalyje nurodyta, kad „Jeigu ko kita nenustato sutartis, panaudos gavėjas turi teisę bet kada nutraukti ir terminuotą panaudos sutartį, įspėjęs kitą šalį apie numatomą sutarties nutraukimą ne vėliau kaip prieš vieną mėnesį“.

 Asociacija „Kazliškio kooperacijos užimtumo centras“ 2017 m. spalio 23 d. raštu „Dėl patalpų perdavimo panaudos pagrindais laikinai neatlygintinai valdyti ir naudotis“ prašo perduoti panaudos pagrindais valdyti mokomąjį pastatą, turintį 185,88 kv. m bendro ploto, valgyklą, turinčią 122,10 kv. m bendro ploto, mokyklą, turinčią 427,79 kv. m bendro ploto, ūkinį pastatą, turintį 136 kv. m užstatyto ploto, rūsį, turintį 23 kv. m užstatyto ploto ir kiemo statinius (šulinį, kiemo aikštelę), esančius Šilelio g. 7, Kazliškio k., Rokiškio r. sav.

**Galimos pasekmės, priėmus siūlomą tarybos sprendimo projektą:**

**teigiamos** – asociacija „Kazliškio kooperacijos užimtumo centras“ planuoja plėtoti turizmo verslą ir šiuose pastatuose įrengti 56 vietas apgyvendinimui ir maitinimui, rengti stovyklas įvairioms socialinėms grupėms, kartu pritaikant patalpas viešajam naudojimui, bei įrengti mini profilaktoriumą;

**neigiamos** – nebus.

**Kokia sprendimo nauda Rokiškio rajono gyventojams.**

Asociacija „Kazliškio kooperacijos užimtumo centras“ įgyvendins veiksmus, kurie gerina rajono turizmo verslo plėtrą. Tinkamai priimti sprendimai turės teigiamą naudą rajono gyventojams.

**Finansavimo šaltiniai ir lėšų poreikis**.

Nenumatoma.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vyriausioji specialistė Justina Balaišienė